Ще оздравее — ПорталУики\n11. Ще оздравее\nБеседа от Учителя, държана на 19 юни, 1927 г. София.\n„Рекоха учениците Му: „Господи, ако е заспал, ще оздравее.““ (Йоана, 11:12)\n„Ще оздравее". Само здравият човек е способен за работа. Ако е болен, той ще бъде на легло; ако е умрял, той ще бъде в гроба. При истинското здраве става правилна обмяна между всички удове на организма. Съвременните хора трябва да разбират правилно философията на здравето. Те имат много атавистични възгледи върху живота, вследствие на което търсят щастието там, дето го няма. Някой момък се влюби в една болна мома и очаква да бъде щастлив с нея. Болната мома не може да го направи щастлив. Изобщо, тя никому не може да донесе щастие. Грешният, сиромахът, глупавият също така не мотат да донесат щастие на никого. Питам: какво носи умрелият? Умрелият носи само миризма. – Ами заспалият? – Заспалият носи безгрижие.\nКазвам: много момци се влюбват не само в болни моми, но те се влюбват и в парите. Обаче, парите са мъртви същества, мъртви моми, умрели от преди милиони години насам, и сега трябва да дойде някой, да ги възкреси. Някои от сегашните хора са заспали, а други – -умрели, и за тях трябва да дойде някой, да ги събуди, да ги възкреси. Те са подобни на змийските яйца. Трябва да възкръснат някои мъртви или заспали неща, но човек трябва да знае кои неща да възкресява. Парите трябва ли да възкръсват? Покажете един човек в цялата история на живота, който, като е възкресил парите, той сам да не е умрял! Който е възкресил парите, той рано или късно, е бил убит от някого.\nСега, като говоря по този начин, аз имам пред вид съвременната култура и цивилизация, на които съвременните хора са пълно отражение. Те нямат нещо свое изработено, но живеят с възгледи и разбирания от минали култури и цивилизации и затова ще ги чуете и днес още да казват: без пари, без злато не може да се живее. Ако това твърдение е право, дайте на хората няколко тона злато, отнемете всичкото жито от хамбарите им и вижте, какви ще бъдат резултатите. Като съпоставите нещата правилно, ще видите, че златото служи само за обмяна, но не и като цел в живота. Само по този начин човек ще се увери, че в живота има известни идеи, които са така необходими, както и житното зърно; обаче, има и такива идеи, които служат само за обмяна, като златото. Те са мъртви идеи, т. е. идеи без живот.\nПитам:какво се разбира под думата „смърт"? Под думата смърт се разбира недиференцирано състояние на материята. Ако човек приеме храна, която не е диференцирана, т. е. в която не е вложен живот, тя ще му причини смърт. Дървото за познаване доброто и злото, за което се говори в Битието, било недиференцирано, вследствие на което .плодовете му носели смърт. По тази причина, именно, Бог забранил на първите хора да ядат от плодовете на това дърво. Има отрови, от които само една капка е в състояние да предизвика моментална смърт за човека. За пример, достатъчно е да дойде някой при един религиозен човек, вярващ в Бога и да го отклони от този път, за да внесе в него най-силната отрова. Той може да му каже: слушай, никакъв Бог не съществува. Яж и пий, за нищо не се безпокой. Удари нашироко, да знаеш поне, защо си живял. Няма по-силна отрова по-страшна смърт за човека, ако успее някой да го отклони от Бога! Такъв човек изпада вече в хипнотично състояние: дето отиде, той все парите държи в ума си и за нищо повече не мисли. Питам: кой създаде парите? – Човекът. Започне ли човек да живее само за парите, за богатството, той търси вече лесния път. Който иска да живее правилно, той не трябва да става роб на парите, но да стане техен господар. Такъв човек може да бъде богат, да разполага с пари, когато пожелае. Как ще стане богат? – Като развие своята чувствителност, своята нервна система. Той ще вземе пръчицата си и с нея ще открие, де има заровени пари: ще ги разрови и ще разбогатее. Има ли смисъл такъв човек да се моли на този или на онзи банкер за пари? Трябва ли такъв човек да се моли на светиите да му помогнат да разбогатее? Едно трябва да се знае: светиите пари не дават. Те сами нямат пари. Когато дойдоха при Христа да искат от Него данък, какво направи Той? Петър, без да мисли много, каза, че Христос ще плати данъка, защото и Той се подчинява на общия ред. Обаче, Христос го запита: Петре, в Царството Божие кой плаща данък – синовете, или поданиците?- Поданиците. Значи, синовете са свободни. За да не ги съблазним, обаче, вземи мрежата си и я хвърли във водата. Първата риба„ която хванеш, извади я от мрежата, отвори. устата й и ще намериш вътре един скъпоценен камък. Продай този камък и с получените пари плати данъка!\nИ тъй, в новата култура, в новите разбирания хората трябва да държат пътя на учените. Те трябва да се свържат с хората на експерименталната наука, а не само с тия на теорията. Ученият трябва да прави ред опити и изследвания, докато се добере до известни закони и правила. Истински ученият не очаква на никого, той не се моли на светиите да му помогнат,. но работи усилено, прави свои изследвания, търси закони, общи изводи и казва: Бог е поставил известни закони в живота, които аз непременно трябва да изследвам и проуча. И той.-се моли, но неговата молитва представя само допитване. Когато някой човек не може да разреши един въпрос, той се допитва до някого, как трябва да разреши този въпрос. Способният човек се задоволява само с едно малко загатване – по-нататък той сам работи.\nСега, например, като сте събрани тук, мнозина могат да ви запитат: защо се интересувате от новото учение? Наистина, всички заемате известно обществено положение, повечето от вас са женени, имате жена, деца, наредени сте, осигурени сте материално, защо ви е тогава ново учение? Вие имате старо учение; защо ви е ново? Когато хората се държат за старото, те се намират в положение подобно на това, в което се намират съвременните родители и деца. Някой баща има дъщеря, която много обича. Той е толкова привързан към нея, че по никой на-чин не желае тя да се ожени. Ако не беше неин баща, той би се оженил за нея. Той я обича тайно в душата си. Майка, която има син, по същия начин обича сина си и за нищо не би се съгласила да го ожени за някоя мома. Ако не беше негова майка, тя би се оженила за него. Майката казва на сина си: синко, пази се от момите! Нали виждаш, и аз се ожених, но нищо не придобих от женитбата. И бащата казва на дъщеря си: дъще, не се жени, не ти трябва беля на главата! Тук имаш и ядене, и пиене, каквото ти е нужно; защо трябва да напущаш нашия дом? Това са факти, които се срещат в живота. Обаче, това може да се продължава до известно време. Докато бащата и майката са здрави, те не искат да женят децата си, но като остареят, като почнат ръцете и краката им да не държат, бащата казва вече на дъщеря си: няма какво, ти трябва да си намериш някой момък, да го обикнеш, да помислиш и за себе си. Бог е наредил така. Майката, от своя страна, казва на сине си: време е вече, синко, и ти да се задомиш. Намери някоя добра мома, която да обикнеш и се оженете. Така е наредил Господ. Питам: какво се постига с такива женитби?\nСъщият закон се отнася и до вярванията на хората. Съвременните хора имат някои свещени вярвания, от които не искат да се откажат по никой начин. Обаче, понякога условията така се изменят, че и те сами се чудят, какво стана, че приеха новите възгледи, за които никога даже не са помисляли. За пример, някой не обича даден човек и казва: кракът ми няма да стъпи в дома на този човек! Обаче, не се минава много време, някаква нужда от пари заставя този човек да отстъпи от първото си решение и да отиде в дома на онзи, когото не искал да види. Някой син се сърди на баща си и казва: не искам да ям! Докога няма да яде? – Докато огладнее. Гладът е такава сила, че е в състояние да измени възгледите на хората.\nСега, да се върнем към съществената мисъл от прочетения стих; „Ако е заспал, ще оздравее". Изобщо, спящите хора се разглеждат като такива, на които мислите и чувствата с разсеяни. Те водят почти обикновен живот и живеят само днес за днес, без да свързват миналото с настоящето, и настоящето с бъдещето. Здрави хора пък се наричат тези, които живеят в настоящето, използуват миналото, а имат пред вид и бъдещето. Спящите хора същевременно са и болни хора, защото сънят е -болезнено състояние за човека. Сънят не е естествено състояние. Ангелите, например, не спят; светиите не спят. Обаче, хората, като болни, спят. И затова те казват: не може без сън. Да, докато човек е болен, той ще спи. Малките деца спят по 10 – 15 часа на ден, обаче, колкото повече растат, часовете на съня в тях намаляват. Старите хора спят малко, в изключителни случаи само спят много.\nКазвам: някои хора се интересуват само от физическата страна на живота и признават за работа само физическата. Духовният живот не ги интересува. Те се интересуват главно от обикновения живот, който носи най-големите изпитания, страдания и мъчения. Питам: защо трябва да си създава човек ненужни страдания? За пример, Някой не вярва в Бога, не вярва в разумните същества, в напредналите братя, които работят върху него и по техен адрес говори лоши думи. По този начин той си създава ненужни страдания. Казвам: всеки трябва да има пред вид, че разумните, възвишените същества са добри, но когато хората се опълчват срещу Истината, тогава и те са безпощадни, никому не прощават. Някой казва: съседът ми е сърдит. Питам: кой е виновен за това? Ако твоята дъщеря слънчаса, слънцето ли е виновно за това? Често хората се страхуват от слънчевите лъчи, да не почернеят. Какво лошо има в почерняването? Който чернее от слънцето, трябва даже да се радва, защото това показва, че той е здрав човек. Ако човек не изгаря, не почернява от слънцето, това показва, че той не е здрав, и затова слънцето не може да му въздействува, не може да го лекува. Следователно, ако човек изгаря от слънцето, той трябва да се радва, защото слънцето може да го лекува. Има хора, които слънцето не може да лекува. Между слънцето и човека трябва да става правилна обмяна. Чернота, предизвикана от слънчевите лъчи, показва, че слънцето е извлякло от организма на човека всички утайки, нечистотии, всичката гъста материя. Ако човек не почернява, тази гъста материя остава в организма му и впоследствие създава ред болезнени състояния. В духовния човек тази гъста материя излиза на повърхнината, и той се чисти, а в обикновения човек тя остава вътре. Обикновените хора вътре са жестоки, а отвън – меки, добри. Често хората .си служат с израза: „Крокодилски сълзи". Какво подразбира този израз?\nВ един анекдот се разправя, че когато крокодилът иска да глътне жертвата си, той плаче върху нея, да я намокри, за да я глътне по-леко. По същия начин постъпват и някои хора. Те плачат за някого не защото този човек е умрял, нито защото го обичат, но понеже искат да го изядат. Те плачат, за да могат по-лесно да го глътнат, Казвате: това е жестоко. Питам: когато заколите едно агне и го сготвите, нали го намазвате отгоре с масло? Защо го намазвате? – Да го глътнете по-лесно. После, туряте отгоре малко лук, магданоз, това-онова, да стане по-вкусно.\nКазвам: злото не седи в това, че човек изял една овца или кокошка. Това не е .нито грях, нито престъпление, но то трябва да стане по любов. Ако една овца се влюби в човека, той непременно грабва да я изяде. Защо? – Защото животът не е нещо обективно. Човек не може да даде живота си другиму, ако не влезе да живее в него. И Бог даде Сина си жертва заради нас. Казано е: ако не ядете плътта ми и не пиете кръвта ми, нямате живот в себе си. Значи, ако обичаме Бога, ние трябва да ядем плътта му и да пием кръвта му. Това значи: ако обичаме Бога, непременно трябва да абсорбираме Словото Му, което е Неговата плът, и тогава ще имаме живот в себе си. Обаче, мнозина разбират този стих буквално, и казват, че не трябва да ядем месо. Да не ядем месо, това подразбира да не се удоволствуваме. Да се удоволствуваме, това подразбира да вършим грях, т. е. да ядем храна, за която организмът не е готов. Ядем ли такава храна, тя служи като отрова. Това пък е най-голямото зло, което можем да извършим със себе си. Месната храна съдържа най-силната отрова за човешкия организъм. Тя символизира „дървото за познаване доброто и злото". Ева внесе първото животно в райската градина и го закла. Бог каза на Адама: „От всички животни и птици, които оставям в рая на твое разположение, нито едно няма да заколите. Ще късате само от плодовете на дърветата и с тях ще се храните". Обаче, един от черните адепти влезе в рая и каза на Ева; ако ядете плътта на животното и пиете кръвта му, вие ще придобиете вечен живот. Въз основа на това, Христос казва, че човек е станал човекоубиец, т. е. той пръв е внесъл в живота убийството.\nСледователно, жената първа внесе месоядството в света. И сега, за да изкупи този грях, тя е определена да ражда децата си с мъка и да ги кърми със собственото си мляко. Всички деца, които сега се раждат, представят ония избити, заклани души в миналото. Какво ще кажете на това? Ще кажете, че Господ е наредил, жените да раждат, но защо и за какво, не знаете. Не е така. Както днес раждат и кърмят съвременните жени, това е за изкупване на техните грехове. Вижте например, как се развиват растенията и дърветата. Вземете една семка, боднете я в земята, и след време тя израства и започва самостоятелно да се развива. За нея майка не се грижи: нито я кърми, нито в пелени я повива, нито в корито я къпе. Тя само израства нагоре и дава плод.\nСега, като се говори така на съвременните хора, някои от тях минават за учени и казват: и така може, но и по друг начин може. И Ева разсъждаваше така. Тя казваше: не мога ли да постъпя и по друг начин? Не съм ли господарка на себе си? Не мога ли да заколя това животно? Да, тя може да направи, каквото пожелае, но в едно от своите прераждания тя пак ще се роди жена, ще се ожени, ще роди един нехранимайко, когото ще кърми със собственото си мляко. Нейният син е животното, което тя е заклала в едно от своите прераждания, и сега е длъжна да му даде живот, да работи за неговото повдигане. Тези неща не са ясни за вас, но ако бяхте ясновидци, щяхте да видите, каква верига от минали проявления следва настоящия ви живот. Сега, като не виждате това, нищо не знаете. За пример, вие не знаете, защо сте събрани тук, де сте били в миналото, де сте се срещали, какви отношения сте имали и т. н. Казвате сега сме братя и сестри, навярно и в миналото сме имали добри отношения. Какво сте били в миналото, не се знае. Теоретически е така, но трябва да сте ясновидци, да видите и разберете всичко. За тази цел вие трябва да бъдете свободни, да разбирате отношенията между хората и правилно да ги използувате.\nНай-първо човек трябва да подбира своята храна, тъй щото при процеса на храненето да създаде в себе си здрави и положителни възгледи за живота. Моята задача досега е била да внеса в умовете на хората поне един правилен възглед за любовта, в нейните основни, нови форми. Ако съвременните хора бяха разбрали любовта, престъпността между тях щеше да се намали, умът им щеше да се просвети, а сърцето им – да се облагороди. Преди всичко, човек трябва де знае, че няма здрава, положителна наука без любов; няма дом, няма общество без любов. Любовта е вътрешна връзка в живота. Няма ли любов, вътрешната връзка ще почива върху свещения егоизъм. Обаче, там,. дето егоизмът цари, всякаква връзка се разкъсва. Ето защо, само Любовта е в сила да създаде връзки. Мъдростта затяга тези връзки, а Истината им дава свобода и ги реализира. През. цялата вечност любовта е била и е единствената връзка, която се хвърля в морето, в света, да лови риби. Какво ще прави с тези риби? Вие какво правите с рибите? – Печете ги. Обаче, трябва да знаете, как да печете. Ако пък имате едно семе, трябва да знаете, как да го посадите. После ще дойде мъдростта, да ви покаже, в каква почва да го посадите. Най-после ще дойде истината, да обере плодовете. Следователно, чрез любовта, мъдростта и истината ще се дойде до вътрешния смисъл на живота. Забележете, понякога у човека се явяват прояви, каквито у месоядните животни. Ако обидите някой човек, той е готов веднага да се нахвърли върху вас с нож. Така постъпваха и английските жени суфражистките, когато воюваха за правата си. Те носеха на шапките си големи игли, който се приближаваше до тях, те го бодяха. Това принуди английските държавници да забранят на жените да носят такива игли на главите си. Те не искаха да им дадат права, но с това още повече ожесточиха жените и ги заставиха да си послужат с разни средства в борба за свободата.\nПитам: отде се яви това желание у човека, да мушка своя неприятел с нож, или с друго някакво оръдие? Не е ли по-добре щом някой иска да се побори с неприятеля си, да се упражнява известно време, да развие силата си и да излезе срещу него на борба? Така поне физически ще се развие. Трябва ли брат брата да убива за нищо и никакво? Мушкането с нож е изкуство, което мъжете прилагат. Жените пък си служат с вързване с въже. Какво прави жената, когато иска да постигне нещо, за което мъжът не е съгласен? Тя ще приготви хубава баница, ще купи винце и ще го покани да яде и да пие. Той ще си хапне добре, ще си пийне и от действието на виното ще заспи. Като заспи, тя ще го завърже с едно здраво въже за краката и за ръцете и като са събуди, ще му се засмее и ще каже: сега, ще се съгласиш ли да изпълниш това, което искам? Ако не се съгласи, тя ще започне да го налага по всички правила. Тогава, ще не ще, той ще се съгласи да направи това, което тя иска.\nКазвате: никакъв морал не е това. Питам: какъв морал е този, когато една майка цели 20 години е възпитавала сина си в религиозен дух, карала го е да ходи на черква, учила го е да вярва в Бога, да бъде честен и добър, но един ден той се влюбва в една мома и заради нея зарязва всичко. Той не се интересува вече от майка си, от баща си, на черква не ходи, към хората е невнимателен и т. н. Това от убеждение ли е? Не, той прави това от страх, гледа да угоди на момата, да не я изгуби. Когато затворят някого в участъка и го бият, за да се откаже от своите убеждения, питам: коя е причината, дето той се отказва от своите убеждения? Убеди ли се в друго нещо, или се отказва от страх? Той се отказва от страх, да го не бият повече. Често хората се отказват от своите свещени убеждения от страх, да не страдат.\nСегашният живот, със своите мъчнотии и насилия, е в състояние да разруши хубавото и красивото у човека.\nС това аз не искам да изнасям противоречията, които съществуват в живота, но говоря за атавистичните мисли и чувства, събрани от хиляди години насам в живота на човека. При дадени условия тези мисли и чувства се проявяват, развиват се, и по този начин разрушават хубавото и възвишеното в човека. За пример, казват за някого, че откак се влюбил, разбил живота си. Какво лошо има в това, че се е влюбил? Любовта трябва да бъде чиста и свята. Истинска любов аз наричам тази, при която момъкът, който се е влюбил в момата, даде пълна свобода на чувствата, на вярванията й и каже: Господ, в когото ти вярваш, е свещен, както за тебе, така и за мене. И ако ти се откажеш от Него заради мене, тогава и аз ще се откажа от тебе. Момата пък трябва да каже на своя възлюбен: заради мене ти не трябва да се откажеш от майка си и от баща си. Тази е идеалната любов между двама млади. Майката и бащата, от своя страна, трябва да кажат на двамата млади, че преди всичко, те трябва да останат верни на идеала, който Бог е вложил в душите им. Не кажат ли така, няма идеализъм в живота. Ето защо, в живота се изисква вътрешна идейност, а не да се налагат хората един на друг, според обстоятелствата. Само по този начин човек може да бъде здрав. Само по този начин ще има пълно разбиране между всички хора.\nСъвременните хора трябва да бъдат много внимателни в думите, в езика си. Говори ли човек, особено пред общество, той трябва да изпитва, да проверява думите си, да следи, каква сила и значение влага в тях. Защо? – Защото всяка дума може да се тълкува двояко. Говори ли човек лично, той трябва малко да говори. Всяка дума, която изговаря, предварително той трябва да я прецеди през девет решета и тогава да я пусне в обръщение. Забелязано е, за пример, когато човек иска да каже нещо идейно, той тогава, именно, мълчи; когато говори лично за себе си, много неща разправя. Когато човек изнася неща от своя личен живот, той може да създаде цял роман. Друг пък, като разправя за себе си, увлича се и най-после казва, че всичко това видял на сън. Казвам: това не е нито сън, нито ясновидство, но въображението му рисува тези картини. Той иска още да убеди хората, че отгоре му диктували тези неща. Който разбира законите, той знае, отде идат тези истории. Ще дойде някой да ми разправя, че донесъл тази вода от еди-кой си извор. Казвам: аз съм открил тази вода и съм я опитвал много пъти. Трябва ли да ми разправяте това, което аз зная?\nКазвам; любовта образува първата връзка. Тя дава топлина, начало на живота. Дойде ли любовта в човека, в него се явява мощ, сила и той казва: сега вече аз мога всичко да направя. Човекът на любовта е богат, той не се нуждае от нищо. Какво е умора, упадък, той не знае. Любовта никога не отпада. Това е едно от нейните свещени качества. Колкото повече време минава, любовта все повече и повече се усилва. За любовта препятствие няма. Явят ли се някакви препятствия, тя ги преодолява. Любов, в която стават промени, показва, че почвата, теренът, върху който животът се гради, е слаб. И тогава нищо друго не остава, освен да се изучат свойствата на твърдата материя. Аз съм изнесъл пред вас много неща, но има много още, които няма. да изнеса, защото те са твърда храна. Днес всички знаят, че твърдата храна не е за децата. Тя е само за възмъжалите. Често се говори, че човек не трябва да се жени. Тази е една твърда мисъл, която не е за деца. Тя се отнася само за съвършените. За несъвършените казвам: човек трябва да се жени, колкото пъти иска. – Колко пъти трябва да се женя? – Жени се 99 пъти по девет. Дойде друг, пита: колко пъти трябва да се жени? – Ти ще се жениш още 85 пъти. На трети казвам: ти ще се жениш още 80 пъти. Най-после, на четвърти казвам: ти ще се жениш още веднъж.\nСледователно, който се жени, той се учи от жена си. За да дойде човек до закона на съвършенството, той трябва да е минал през 99 професори. Жената не дохожда на земята да готви на мъжа си, но тя се явява като негова професорка, да му държи лекции. Когато жената – професор иска от мъжа си да й купи нещо, с това тя иска да му каже: ако ти не си способен да платиш за уроците си, аз няма да те уча. Може ли той да намаже колата с малко масло, всичко тръгва добре. Така е поставен днес въпросът за женитбата не само за българите, но за всички хора на земята. Разбере ли човек физическия живот, той ще разбере и духовния. Същото се отнася и до идеите. Човек трябва да има такава идея в живота си, която за нищо да не отстъпва от него. За пример, най-първо той трябва да обича Бога и да знае, как да Го обича. Някой казва: аз никога не съм виждал Бога; тогава, как мога да Го обичам? Питам: с виждане ли се проявява любовта? Чудно нещо! Ако трябва да виждате Бога, за да Го обичате, какво ще кажете тогава за слепите хора? Всъщност, има слепи, които любят Бога повече от онези, които виждат. В историята на човечеството има случаи, когато сляп човек люби повече от този, който вижда. Някои слепи познават любящите хора само с докосване до тях. Като се докосвате до хората на любовта, те излъчват особена топлина, особени трептения, които човек никога не забравя. Между хората на любовта се създава вътрешна връзка. В душата на човека, любовта представя готова клада за запалване. Тя е огнище, на което са поставени дърва или въглища. Достатъчно е само да се докоснете до него с запалена клечка, и огънят се запалва. При това, колкото времето минава, толкова повече огънят, любовта се разраства.\nИ тъй, при сегашните условия на живота, всички хора се нуждаят от здрави възгледи, с които да надраснат възгледите на съвременното общество. Младият трябва да люби и да знае, защо люби. Който се жени, той пък трябва да знае, защо се жени и да люби като женен човек, т.е. като човек, който се е свързал вече в името на любовта. Който умира, трябва да знае защо умира; той трябва да люби като умрял. Който заспива, и той трябва да има любов. Будният пък, който седи около заспалия, когото обича, трябва да знае, кога да го събуди. Така направи и Христос, като събуди Лазаря. Казва се в Писанието за Христа, че Той обичал Марта, обичал сестра й, обичал и Лазаря. Ако не го обичаше, щеше ли да го възкреси? Следователно, първото нещо, необходимо за всички е вие да обичате Бога, и Той да ви обича. Бог обичаше Мария, Марта и брата им, Лазаря, щото и те Го обичаха. Вие казвате, че ще възкръснете, а същевременно питате: обича ли ни Господ? Как ще ви възкреси, ако не ви обича? Да се задава такъв въпрос, то е все едно да сте в положението на мома, която женят. Тя се запитва: обича ли ме този човек? Казвам: пипни ръката му и ще разбереш! Ако от неговата топлина се запалят дърветата на твоята клада, той те обича. Не те ли обича, ти, ще умреш от студ; твоят огън няма да се запали.\nЗначи, вие трябва да имате нови, свежи, правилни възгледи за любовта. Любовта носи физически, духовен и умствен живот. Изопачи ли се любовта, в човека се явяват ред отрицателни състояния. Тъй щото, упадъкът на човека се дължи на изопачаването на любовта. Затова, именно, в новата култура, в новите вярвания любовта трябва да се внесе като нова фаза на живота. Това може да се постигне при условие, да има човек пълно доверие към всеобемащата любов, към Бога. Обаче, животът на съвременните хора е пълен с подозрения. Защо трябва да подозира човек? Нека стане ясновидец, да проверява всичко. Човек трябва да вярва само в онова, което вижда. Подава ли се човек само на онова, което чува, което му нашепват отвън, той ще има постоянни смущения в ума и в сърцето си. Защо трябва човек да се смущава? На онзи, който се смущава, казвам: спри се, концентрирай ума си и провери всичко, което виждаш и възприемаш! Само по този вътрешен начин човек може да се домогне до Истината. Що се отнася до думите на този – на онзи, това нищо не значи. Питам: ти сам видя ли това нещо? – Видях. – С кои очи: с физическите или с духовните? Да виждаш нещата с физическите си очи, това не е истинско виждане. Някой хванал ръката на някого, друг целунал някого, това още нищо не значи. Никой не знае вътрешните подтици или намерения в душата на човека. Вие не знаете още, когато момък целуне някоя мома, какво може да направи той с нея след 10 – 15 години. Вие трябва да бъдете физиономисти, или френолози, за да познавате човека.\nЕдин богат американец изпраща портрета на един млад момък до един знаменит американски физиономист със следната молба: моята дъщеря се е влюбила в този момък. Искам да ми кажете, след като видите и нейния, и неговия портрет, ще мотат ли тия двама души да водят един хармоничен живот, да се разбират помежду си. Физиономистът отговаря категорично: по никой начин вашата дъщеря не трябва да се ожени за този човек. Ако те се оженят, след две години той ще я убие. Той е престъпен тип. Дъщерята отказва на този момък. Той се оженва за друга мома. След две години, обаче, той убива жена си.\nСега и вие трябва да учите, да придобиете тази положителна наука: като вярвате, да знаете, защо вярвате; като обичате, да знаете, защо обичате. Освен това, каквото човек има, той трябва да го цени. Само по този начин между хората могат да се създадат правилни отношения. Ако и ние имаме същите отношения помежду си, каквито светът има, по какво се различаваме от тях? Всъщност, само онзи, който живее в любовта и я прилага, той има един плюс в себе си. Човек може да не съзнава, в какво седи този плюс, но той трябва да влезе дълбоко в живота, да проникне дълбоко в себе си, да оцени всичко, каквото има. Човек трябва да се постави на големи противоречия, за да оцени онова, което му е дадено. Понякога човек трябва всичко да изгуби, за да го оцени. За пример,някой казва: беден съм, нищо нямам. Защо ми е това голо здраве? Във варненско някъде имало един млад, здрав момък, който се наричал Стоян. Той често казвал на майка си: Мамо, здраве, сила имам, но беден съм! Защо ми е това здраве? Случило се, че Стоян тежко заболял, три години боледувал. При това положение, той казвал на майка си: Мамо, нищо не искам, освен здраве. Ако ми помогне Господ да оздравея, ще ценя само здравето си. И с камъни да ме товари, ще се радвам на здравето си и доволен ще бъда. За този Стоян се говори в българските народни песни.\nКазвам: като знаем цената на здравето, и ние трябва да искаме от Бога главно здраве, живот, пълен със светли мисли и чувства. Имаме ли това, и с камъни да ни товари, ние ще бъдем радостни и доволни. Вземете за пример, живота на първите християни. Те бяха подлагани на мъки, на изтезания, но всичко претърпяха, всичко понесоха с радост за своя идеал – Христа. С това, обаче, те спасиха живота на хиляди хора, като ги обърнаха към Бога. Така е било, и така ще бъде всякога за човек, който живее по Бога. Пътят на този човек е винаги отворен.\nМнозина се оплакват, че нямат пари. Един поп ми казваше: ти проповядваш хубаво, но пари нямаш. Освен това, и одежди нямаш. Като чета някоя молитва, аз веднага си турям епитрахил. Без епитрахил работата не върви. И ти трябва да четеш с епитрахил. Казвам: дядо попе, и аз имам епитрахил. Изваждам от джоба си едно малко шишенце, пълно с една особена течност и казвам: този е моят епитрахил. Достатъчно е, като отида някъде, да сипя само три капки от тази течност, и всички изпитват нейното благотворно действие. От тази течност болни оздравяват; страдащи се просветяват; недоволни се задоволяват. При това, никакво възнаграждение не искам от никого. Обаче, млечната баница ме чака. Свещеникът ме запитва: можеш ли да ми кажеш, каква е тази течност? Казвам: няма защо да я знаеш. Ти имаш епитрахил, с който си служиш. Ако искаш да придобиеш тази течност, ела с мене, да ме придружаваш.\nСега, да се върнем към основната мисъл. От всички се изискват трезви идеи. Ние не сме за аскетизма, но за правилните идеи. Ние не сме за вътрешните ограничения, за изтезанията, но за правилните, за идеалните отношения между хората. И ако човек търпи, ако люби, ако търси истината и славата Божия, един ден той ще има свещен дял във всичко това. Ако е заспал, той ще се пробуди. В този смисъл, първото нещо, което ви пожелавам, е да бъдете здрави, в широк смисъл на думата. Само по този начин могат да се възстановят между хората правилни отношения. Без здраве нищо не се постига.\nСледователно, за да се постигне това, което душата желае, изисква се усилена работа. Вземете например, за да посветим две минути от времето си за работа за Господа, за възстановяване мира между всички хора, между всички общества и народи, трябваше ред приготовления. За приготовлението отиде повече време, отколкото за работата, която свършихме. Всеки трябва да знае, че красотата и смисълът на постиженията седи повече в приготовленията за тях, отколкото в самите постижения. Двете минути, които посветихме в работата за Бога, представят идейното, което твори и създава. Приготовлението представя обработване на идейното. То може да се обработва през целия ден. Разберете ли така живота, той ще стане лек и приятен. Ако определят цял час за молитва, всички ще се уплашат. Определят ли само две минути за молитва, както беше днес, те са като въздух, като хубавата вода и като твърдата почва, на която седим.\nВзето от „http://www.beinsadouno.com/wiki/index.php?title=Ще_оздравее&oldid=23382“.\nПоследна промяна на страницата: в 09:38, на 20 октомври 2010.


Тема спорт - (ВИДЕО) Спартак Москва - Лийдс на "Герена"\n(ВИДЕО) Спартак Москва - Лийдс на "Герена"\n03-12-2020 Sportcafe, по Sports.ru\nНа 26 ноември 1999 година първият 1/16-финал от Купата на УЕФА между Спартак Москва и Лийдс трябваше да се състои в руската столица. Мачът обаче така и не се игра на руска територия.\nСтудът бе обхванал в мразовита прегръдка цяла Русия, а британците предварително бяха информирали УЕФА, че отказват да играят в тези мразовити условия и заради опасността от заледен терен.\nВ навечерието на мача главният съдия Андерс Фриск излезе на терена на стадион "Динамо", извади термометъра, който показваше 18 градуса под нулата. Решението му бе категорично - при тези условия не може да се играе футбол.\nСрещата бе отложена с един ден само за да бъде отложена отново и да бъде взето решението да се намери друг терен, с "по-футболни условия", на който да се проведе тя.\nОлег Романцев бе бесен. Старши-треньорът на Спартак започна да развива конспиративни теории срещу Русия и как някога великата държава, наследничка на СССР, вече не получава нужното уважение от Запада. Разбира се, донякъде и имаше право.\nНе за първи път британците се оплакваха на УЕФА. През септември от Лийдс не поискаха да играят и срещу Партизан в Белград и помолиха за преместването на двубоя в Нидерландия. А само месец преди това Спартак и Партизан играха в столицата на Югославия, която наскоро бе бомбардирана от сили на НАТО.\nПри онова пътуване на руските запалянковци в Югославия, заедно с фенове на Цървена звезда (двата отбора са побратимени помежду си и с българския ЦСКА), бяха горени и американски флагове.\nОт друга страна, наистина е трудно да играеш на -20 градуса студ. Затова през 1999-а Спартак трябваше да намери къде да проведе домакинството си срещу Лийдс и за арена на този двубой бе избрана София. На 2 септември 1999-а на стадион "Георги Аспарухов" няколкостотин привърженици на "червено-белите", подкрепени от сериозен брой фенове на ЦСКА, успешно надвикаха няколкото хиляди, които бяха пристигнали от Великобритания за мача.\nХарю Кюъл даде аванс на символичните гости, но с голове на Александър Ширко и Робсон руснаците спечелиха с 2:1 на "Герена". Освен Кюъл, в онзи отбор на на Лийдс играят още имена като Найджъл Мартин, Джонатан Уудгейт, Майкъл Бриджис, Лий Бойър и бащата на Ерлинг Хааланд - Алф-Инге Хааланд.\nЗаради предхождащите събития двубоят събра неочакван зрителски интерес. "Анализ" на мача се прави дори във вечерното шоу "Голата истина", в което водещата съобщава новината за резултата на мача и коментира най-интересните моменти, докато сваля сутиена си.\nСпартак загуби реванша с 0:1 и отпадна заради гола на чужд терен на Лийдс, но все пак онзи мач на "Герена" ще остане в историята.


Тръмп получил "приятно" писмо от Путин - Национално Движение Русофили\nТръмп получил “приятно” писмо от Путин\nНовоизбраният президент на САЩ Доналд Тръмп обяви в петък, че е получил ново писмо от руския лидер Владимир Путин, съобщи “Риа Новости”.\n“Много приятно писмо от Владимир Путин; идеите му са толкова верни”, каза Тръмп, цитиран от РИА “Новости”. Американският политик изрази надежда, че Москва и Вашингтон ще успеят да действат съгласно предложените от Путин идеи, а “не да вървят по алтернативен път”.\nЩабът на Тръмп предостави неофициален превод на писмото, в което се казва, че “отношенията между Русия и САЩ остават важен фактор” за сигурността в целия свят. Според превода Путин изразява надежда, че заедно с новия президент на САЩ ще предприемат “реални стъпки за възстановяване на двустранното сътрудничество” и ще успеят да повишат нивото на това сътрудничество.


Литературен свят » Т » Торкуату Нету\nТоркуато Нету (Терезина, щата Пиауи, Североизточна Бразилия, 9.11. 1944 - Рио де Жанейро, 10. 11 1972) е бразилски поет, журналист, композитор и автор на популярни песни. Едно от най-известните имена на бразилската популярна музика. Завършва средно образование в Салвадор. През 1962 г се премества в Рио де Жанейро, учи журналистика, но не завършва. Работи за различни средства за масова информация. Пътува през 60-те г. в Испания, Англия, Франция, Холандия, Португалия, САЩ. Връща се в Бразилия през 1970 г. Дистанцира се от тогавашния военен режим. Лекува се от алкохолизъм. Самоубива се с газ на своя 28 рожден ден.


Първият робот асистиран серклаж\nЕкип на МБАЛ „Доверие” АД и УАГБ „Майчин дом“ под ръководството на доц. д-р Иван Костов извърши за първи път в България робот асистиран серклаж – манипулация, при която се цели постигане на задържането на плода при бременност и предотвратяване на спонтанен аборт или преждевременно раждане.\nПациентката на МБАЛ „Доверие” и УАГБ „Майчин дом“ е на 30 години, в ранен етап на първа бременност след извършено по-рано конизацио (оперативна интервенция, при която се премахва част от шийката на матката с цел диагностициране и лечение на дисплазия на маточната шийка). Поради отстраняването на твърде голяма по площ тъкан при конизациото, пациентката е с по-висок риск от преждевременно раждане.\nРобот асистираният серклаж със системата Da Vinci Si дава възможност на пациентката да задържи плода до края на бременността. По време на манипулацията се поставя лента, която държи маточната шийка плътно затворена като се избягва травмирането на съдовете, хранещи матката. Лентата е от нерезорбируем материал и може да се отстрани по време на раждане.\nВ МБАЛ “Доверие” много жени, чийто единствен шанс за износване на бременността е серклажа, имат възможност да получат качествено лечение по свръхмодерен метод с най-съвременна апаратура и инструментариум.


САМОХВАЛСТВО – Facebible\nНачало/За Библията/КРАТКИ РАЗКАЗИ С БИБЛЕЙСКИ ПОУКИ/САМОХВАЛСТВО\nПерсийският поет Саади разказва следната история:\n“Един млад човек желаел да стане борец. За тази цел отишъл да се учи при най-добрия учител по борба. Един ден учителят го повикал и му казал: “Аз те научих на всичко което знам вече нямаш нужда от мен.” Младият човек си тръгнал и започнал да се хвали на всички, че е най-добрият борец и дори ще победи учителя си. Бил насрочен ден, когато двамата щели да се борят. Борбата едва започнала и учителят победил своя ученик само с една единствена хватка. Ученикът не можел да повярва и запитал: “Как успя да ме победиш, нали научих всичко от теб?” “Да” – отговорил учителя – “аз те научих на всичко което знам, но тази хватка запазих за себе си.”\nКогато сме самоуверени в борбата с личното “аз” и силите на злото, като този млад човек непременно ще бъдем победени. Апостол Петър пише: “Бъдете трезвени, будни. Противникът ви, дяволът, обикаля като ревящ лъв, като търси кого да погълне. Съпротивете му се, като стоите; твърди във вярата. като знаете, че същите страдания се понасят и от братята ви по целия свят.” (1Петрово 5:8,9). Затова ни се дава следния съвет: “Уповавай на Господа от все сърце и не се облягай на своя разум. Във всичките си пътища признавай Него и Той ще оправя пътеките ти. Не мисли себе си за мъдър; бой се от Господа и се отклонявай от зло; това ще бъде здраве за тялото ти и влага за костите ти.” (Притчи 3:5-8).\nТрифон Трифонов2020-10-16T19:06:33+00:00КРАТКИ РАЗКАЗИ С БИБЛЕЙСКИ ПОУКИ|


Андрея Андреев е новият стар шеф на Летище Пловдив - Informiran.net\nБившият вече министър на транспорта Георги Тодоров е извършил ключова промяна в управлението на Летище Пловдив. В последните си часове като министър той назначил за изпълнителен директор на аеропорта Андрея Андреев, съобщиха за Dir.bg от Министерството на транспорта.\nПрипомняме, че Андрея Андреев беше назначен за шеф на летището в Пловдив през 2008 г. Той има дългогодишен стаж в различни сфери на гражданската авиация. Бил е изпълнителен директор на Летище Варна. Работил е в структурите на Международната организация за гражданска авиация (ICAO). Андреев е пилот с повече от 8000 летателни часа в кариерата си.\nОт февруари тази година до този момент ръководната длъжност на летището в Пловдив заемаше Лъчезар Миленчев.\nСпасяват Летище Пловдив\nКакто Dir.bg писа министърът на транспорта Георги Тодоров предложи вливане на търговското дружество Летище София ЕАД в Летище Пловдив ЕАД. Това заяви той по време на изслушването му в Парламента във връзка с концесията на Летище София.\n„Съгласно Закона за публичните предприятия аз предприех искане до Агенцията за публични предприятия и контрол искане за разрешение за вливане на Летище София ЕАД в Летище Пловдив ЕАД. Вливането предполага като последица всички активи да преминат към Летище Пловдив ЕАД в едно с всичките наличности по сметки“, обяви Тодоров.\nТърговското дружество Летище София ЕАД към момента е 100% държавна собственост. То обаче загуби своята функционалност и вече не е е летищен оператор, но има определени средства и активи. Сред най-ценните са почивната станция „Космос“ и Летище Балчик.\nМинистърът на транспорта обясни, че чрез вливането на дружеството Летище София ЕАД в Летище Пловдив ЕАД ще се възпрепятства възможността от разпродаване на средства, които са налични към момента в Летище София ЕАД.\nТой отбеляза, че по никакъв начин развитието на Летище Пловдив ЕАД, не е свързано със закупуване на активи и каквито и да било други сделки „с някакво друго имагинерно частно дружество“.


Онлайн вестник Струма - Живот - Светъл празник е! Над 50 хубави имена черпят днес\nСветъл празник е! Над 50 хубави имена черпят днес\n08 ноември 2018 09:43\t 1953 прочита\nНа 8 ноември, по стар български обичай, празнуваме Архангеловден (Рангелов ден). В българските вярвания Свети Рангел (преиначен на Архангел Михаил) олицетворява смъртта. Народният фолклор го представя като красив, млад момък, който изважда душата с нож или сабя от тялото на човек. Макар да е нарамен с тежка задача, народните вярвания представят светията като състрадателен и справедлив - смята се, че е глух - за да не чува жалбите на осиротелите. Казват, че, ако мъртвият си отива с усмивка, значи свети Рангел му е дал ябълка, а ако умира в конвулсии, светията му е подал да изпие горчива чаша.\nПразникът е един от най-големите поменални обреди в календара на българина и е предшестван от Архангелова задушница, която се отбелязва в първата събота преди Архангеловден. Традиции и обичаи Oсновната насоченост на обичаите през този ден и името на празника се определят от нар. вярване, че св. Рангел е един от шестимата братя-юнаци, на когото при подялбата на света се паднали мъртвите. Той вади душата на човека и затова е наречен душевадник. На Архангеловден българите колят курбан в чест на светеца-покровител на мъртвите. Обикновено се жертва мъжко животно - овен или шиле, чиито глава и крайници се варят цели и след това се кадят с тамян.\nЖените приготвят и раздават помежду си специални обредни хлябове, наричани “Рангелов” или “Господьов хляб”, “боговица”, “света Петка”, “Рангелово блюдо”. Тържествената трапеза, била тя семейна или общоселска, се освещава от представител на църквата. Кожата на обредното жертвено животно се дарява винаги на църквата. Съботата преди Архангеловден е Задушница.\nС червено вино се преливат гробовете на починалите, раздава се жито, пали се свещ - да озарява пътя на душата в отвъдното. На Рангелов ден се правят се общи трапези. В чест на светеца - покровител на мъртвите, се коли курбан - обикновено мъжко животно - овен или шиле. Жените приготвят обреден хляб "рангелово блюдо" (рангелов хляб), "боговица" (богова пита), близък по пластика на фигурите до този за помен или погребение. Обредният хляб в чест на светеца се разчупва над главата на най-възрастния мъж в къщата, а след това той полива хляба с вино и измолва светците за благословия с думите “Свети Архангеле, свето Никола и вси светци, помагайте ни, почитаме Ви и сечем колач, да се роди ръж до тавана!”.\nОбичай било и да се раздава жито, като всеки го поемал с две ръце и изричал: “Колкото зърна, толкова купи и здраве”. Традиционно на трапезата ни за Архангеловден присъстват ястия с овнешко, шилешко, пилешко - гювечи, ябълки и други сезонни плодове, жито, фасул, овнешка пастърма, червено винце и, разбира се, обредната пита. След Архангеловден българския народ вярвал че започват "Мратинци", "Вълчите празници". Подобно на предшестващия "Мишкин ден" се спазвали обичаи, които да предпазят хората от злини. На празника не се работи. Поверия за Архангеловден Народът ни вярва, че когато умиращият се усмихва, Архангел Михаил му подава златна ябълка. Ако умира в конвулсии – предстои му да изпие горчива чаша.\nНа този ден черпят: Ангел, Ангела, Алина, Ангелина, Ангелинка, Анжело, Анжела, Архангел, Гавраил, Гаврил, Мила, Милко, Милка, Милан, Милен, Милена, Миленка, Михаил, Михаел, Михаела, Михаила, Огнян, Огняна, Пламен, Пламена, Рада, Ради, Радивой, Радина, Радка, Радко, Радмила, Радослав, Радослава, Радостин, Радостина, Райко, Райна, Райчо, Рангел, Рая, Руси, Серафим.bulnews.bg\nОще за: празник имена почерпка Още от: Живот


Днес обявяват онлайн победителя в Национален литературен конкурс „Море” - "Гласът на Бургас" 98,3 FM\nДнес, 11 май 2020 г., от 18:00 часа във фейсбук страницата на читалище „Св. св. Кирил и Методий“ журито ще обяви отличените участници в Национален литературен конкурс „Море’2020“. Ще бъде представена също и книгата „Шепоти“ на Полина-Десислава Батешкова от гр. Варна, носител на Първа награда през 2018 г., категория поезия. Книгата се издава като награда на Издателска къща „Знаци“. По този повод разговаряме с Веселина Николова-секретар на читалището.\nПредишна публикация: Пробегът на мира тази година преминава виртуално през България на 11 май\nСледваща публикация: Новият албум на Lady Gaga ще излезе на 29 май


Златин Георгиев: Борихме сме цял мач | Where Bball Matters - Актуални баскетболни новини от целия свят\nЗлатин Георгиев: Борихме сме цял мач\nПоказахме характер, сподели крилото на Рилски спортист\n14 точки за Златин Георгиев срещу Балкан. Снимка: LAP.BG\n“Много труден мач. Балкан играе много силно в тяхната зала. Борихме се от самото начало до края. Имахме и късмет с тази стрелба накрая. Показахме характер. Борихме се цял мач, ние водихме, те ни повеждаха. Ние сме силен отбор, както и Балкан, но този път ги излъгахме”, коментира крилото на Рилецо Златин Георгиев, който се разписа с 14 точки при победата на тима си в Ботевград.


» Blog Archive » Ревю на Be Quiet Silent Wings USC 120 Special edition\n120mm catalogue 140mm catalogue About us Ревю на Be Quiet Silent Wings USC 120 Special edition\nPosted by: Dk_vr for www.DVTests.com at 04.01.2011.Times seen:1815\nAcoustical Noise (dB/A): 17 dB(A)\nMax static air pressure: 2 mm H2O\nVoltage Range (V): 3,5 – 14V\nФирмата Be Quiet бяха така добри да ми предоставят четири различни модела от четири различни серии за провеждане на тестове и добавянето им към каталога на вентилаторите, които направих преди време. Първият вентилатор е Silent Wings USC 120 Special edition, който ми беше предоставен в стегната и елегантна кутия, оцветена в бяло и доста атрактивно надписана с технически характеристики и описание на продукта. Отпред се вижда половината вентилатор, като под залепящия се капак може да се прочете допълнителна информация около използваните технологии в продукта.\nНа задния панел на картонената кутия се виждат описаните основни технически характеристи плюс описание на съпътстващите аксесоари за намаляване на напрежението от молекс към 7V и към 5V.\nСлед отварянето на кутията достигнах до доста елегантен вентилатор, като в двете отделения на кутията от двете страни на вентилатора са поместени допълнителните аксесоари.\nВентилаторът е изцяло боядисан в бяло с гумени уплътнения в сиво и бих казал доста интересна система за монтаж, която, честно да си призная, видях за първи път. В четирите отвора за монтаж на 120мм слот на кутия вентилаторът предлага гумени втулки, през които се прекарва крепежният елемент, приличащ на пирон. Разбира се, и от двете страни на ламарината на кутията, към която ще се монтира, има гумени уплътнения за убиване на вибрациите. Реално вентилаторът се прикрепя доста добре, като няма нужда от отвертки и няма опастност от омекване на гумените крепежни елементи, които се предлагат стандартно с новите модели вентилатори.\nСтруктурата е леко нестандартна, като перката предлага седем броя големи лопатки с напречни канали за насочване и подобряване на потока. Цялостната визия на продукта се допълва и със слийвнатия кабел.\nПреходник от 12V четири пинов молекс към 7V три пинов конектoр за вентилатори\nПреходник от 12V четири пинов молекс към 5V три пинов конектoр за вентилатори\nТестовете ще се проведат по стандартния за моите тестове начин. Ще бъде монтиран и тестван при 7V/9V/12V, като целта на теста е да се провери достоверността на обявените технически характеристики, представени от фирмата производител. Освен това продуктът се тества при възможно най-близки до идеалните условия, като не се взимат предвид странични фактори. Резултатите, получени при теста, в никакъв случай не могат да бъдат конкретни и еднакви, ако вентилаторът бъде монтиран на охладител или на отвор на всяка съвременна кутия.Ще бъдат измерени количеството въздух, което преминава за един час, и скоростта на преминаване на въздуха през вентилатора. За целта използвам регулатор на оборотите, волтметър, анемометър и специално направен стенд.\nТестовете започнаха с постепенно увеличаване на напрежението през контролера Lamptron FCT, като започнах от 0V, а реално вентилаторът направи един пълен оборот при подавано напрежение от 3.5V. Засега не провеждам тестове при такова напрежение, затова достигнах първата си тестова стойност, а именно 5V. Скоростта на въртене на перката при 5V достигна 750 оборота в минута, като вентилатора беше абсолютно безшумен, а въздушният поток доста приятен.\nСледващата тестова стойност, която достигнах беше 7V. Скоростта на въртене на перката достигна 1020 оборота в минута, като въздушният поток се подобри значително, а моделът остана абсолютно безшумен дори на разстояние под 10см.\nСледващият тест се проведе на 9V, където въздушният поток достигна едно сериозно ниво при скорост на въртене на перката 1230 оборота в минута, а вентилаторът отново остана безшумен. При тази стойност на подаваното напрежение започна да се усеща доста сериозно и статичното налягане.\nПоследният тест се проведе при подадено напрежение от 12V, като вентилаторът достигна до максималната си стойност на въртене от 1500 оборота в минута, като потокът достигна една бих казал сериозна стойност, на фона на съвсем лекия шум от движението на въздуха през перката.\nСпоред мен моделът би бил подходящ за монтаж на кутия за подпомагане на въздушния поток и като вариант за охлаждане на процесорен охладител, тъй като статичното налягане, което моделът предлага при 12V, е доста сериозен.\nКато недостатък мога да спомена единствено липсата на PWM регулация.\nСпоред мен Be Quiet Silent Wings USC 120 Special edition си заслужава следната награда:\nSimilar posts:Ревю на Be Quiet Silent Wings 120 PWMРевю на Be Quiet Silent Wings USC 140Ревю на Be Quiet Silent Wings 120 PureРевю на Be Quiet Dark Wings 140 и Shadow Wings 140Ревю на Be Quiet Dark Wings 120 и Shadow Wings 120Ревю на Akasa ViperРевю на Be Quiet Shadow Wings 140Ревю на Cooler Master Blade Master 120Ревю на Zaward ZG3-120CРевю на Airen hAiBridWings 140E и 140S Tags: 120mm, Be Quiet, Be Quiet Silent Wings USC 120 Special edition, Fan, review, Silent Wings, Special edition, Test, USC, Вентилатор, Ревю, Тест\nJanuary 4th, 2011 5 comments Leave a comment (in English only, please)\nJanuary 4th, 2011 at 20:47 Вентила изглежда добре. Гумените тампони и гарнитури радват, а и комплектовката е добра.\nJanuary 4th, 2011 at 21:00 Ами бих казал, че цветовата комбинация е адски сполучлива, макар и да имах серизни трудниста да заснема някакви свестни снимки.\nФанчето е добро, тъй като е доста тихо и много добро впечатление ми направи, че работеше точно на 1500 оборота, както е обявено в техническите характеристики.\nИнтересно съще е начина на монтиране. Отначало бях малко скептичен към тея пирончета, но като влязат в отворите на втулките, уплатняват доста и държат здраво.\nJanuary 5th, 2011 at 13:41 Явно това ще е новия метод за монтаж на вентили, който тепърва ще навлиза. Виждам, че се продават вече такива тампони. В доста случаи старите гумени тампони, които навлязоха не ги харесвам понеже оставаха хлабави в отворите на повърхността където се монтират, а също и напомнят еднодневки. Надявам се скоро да се добера и аз до новото за вентилите захващане.\nJanuary 18th, 2011 at 21:21 Такива сигурно слагат на трупърите от Star Wars.. И тъй като не се връзва с цветовата схема на Дарт Вейдър и затова добре познатия звук Много добре изглежда. Интересно защо са решили толкова разточително да го опаковат.. (Или поне от снимките изглежда така.. като нещо много луксозно опаковано.)\nJanuary 18th, 2011 at 22:33 Ами, добре е опакован. Все пак се води специална серия и бри трябвало да привлича внимание.\nRandom Posts:Corsair Graphite Series™ 600T


РЪКОВОДИТЕЛ ОТДЕЛ-АВТОТРАНСПОРТ | Летище София\n"ЛЕТИЩЕ СОФИЯ" ЕАД ТЪРСИ ДА НАЗНАЧИ: РЪКОВОДИТЕЛ ОТДЕЛ-АВТОТРАНСПОРТ\nВ ДИРЕКЦИЯ „ТРАНСПОРТ И ГСМ”\nРъководи, организира и контролира цялостната дейност на отдела.\nПознава детайлно МПС, СОТ, ПМ и констатира неизправностите им.\nОрганизира, ръководи и контролира техническо обслужване и текущи прегледи на автомобилния парк, зачислен към отдела.\nСледи за своевременно преминаване на годишен технически преглед /ГТП/ на автомобилите с държавни регистрационни номера, числящи се към Автопарка на Летище София.\nКоординира дейностите, свързани със Застраховки на автомобили и техника.\nКонтролира безопасността на труда и спазване процедурите в отдела, при изпълнение функционалните задължения на подчинените си.\nНоси имуществена отговорност за поверените му технически средства.\nОбразование: висше - икономика на транспорта или инженер по двигатели с вътрешно горене.\nТрудов стаж: 5 /пет/ години практика в областта на транспорта.\nДа познава СОТ, ПМ и МПС и специалното им оборудване, технологията за ремонт на техниката.\nКомпютърна грамотност: Windows, MS Office, делова кореспонденция.\nОперативност и способност за вземане на решения с голяма отговорност, при организацията на работата в отдела. Инициативност при усъвършенстване на дейността и лоялност.\nМотивиращо заплащане и допълнителен социален пакет.\nОтлични условия за професионално развитие и възможност за обучение.\nАко разпознавате себе си в горепосочените изисквания и вярвате, че „Летище София“ е Вашето място за развитие, ще се радваме да обсъдим възможността да станете част от нашия екип. Можете да кандидатствате като изпратите актуална Автобиография на адрес: гр. София, бул. Христофор Колумб №:1 или на посочения e-mail: [email protected] в срок до 28.11.2019 г.